Diari Oficial de la Generalitat Valenciana


Sumari del DOGV 2686, del 12-02-1996 (1996/837451)

ORDRE de 5 de febrer 1996, de la Conselleria de Treball i Afers Socials, per la qual es desplega el Decret 331/1995, de 3 de novembre, pel qual s'estableix l'ajuda econòmica per a l'atenció d'ancians i ancianes des de l'àmbit familiar.
-------------------------------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/1996/02/05/(1)/dof/vci/html**

### Dades del document

Número de DOGV
:   2686

Data del DOGV
:   12-02-1996

Secció del DOGV
:   DISPOSICIONS GENERALS

Número del document
:   1996/837451


Data del document
:   05-02-1996

Organisme emissor
:   Conselleria de Treball i Afers Socials

Tipus de document
:   Ordre

Anàlisi jurídica

ORDRE de 5 de febrer 1996, de la Conselleria de Treball i Afers Socials, per la qual es desplega el Decret 331/1995, de 3 de novembre, pel qual s'estableix l'ajuda econòmica per a l'atenció d'ancians i ancianes des de l'àmbit familiar.   
Article 1. Objecte  
És objecte d'aquesta ordre desplegar el Decret 331/1995 convocant les ajudes econòmiques per a l'atenció d'ancians i ancianes des de l'àmbit familiar, amb la finalitat d'evitar la seua institucionalització i aconseguir la seua permanència al seu nucli familiar convivencial d'origen.  
Article 2. Beneficiaris  
Els requisits que s'exigeixen per a la concessió d'aquestes ajudes, i que han de concórrer en el moment de la presentació de la sol·licitud son els següents:  
2.1 Sol·licitant. Els requisits que han de concórrer en la persona sol·licitant d'aquesta ajuda son els següents:  
- Residir a la Comunitat Valenciana i estar empadronat en algun municipi d'aquesta amb un any d'antelació, com a mínim, en el moment de sol·licitar l'ajuda.  
- Tenir 45 anys o més.  
- No percebre rendiments del treball personal i dedicar-se a les tasques pròpies de la llar i a l'atenció d'un ancià o anciana, a fi de remeiar una situació de necessitat que afecta la seua autonomia, donar suport al seu normal desenvolupament humà i afavorint la seua integració social, bé al si del nucli familiar o en un domicili pròxim, segons el que assenyala l'article 4.  
- Estar inclòs dins dels límits econòmics assenyalats en l'article 3.  
2.2 Ancià o anciana:  
- Tenir nacionalitat espanyola, residir a la Comunitat Valenciana i estar empadronat en algun municipi amb un any d'antelació, com a mínim, en el moment de sol·licitar l'ajuda.  
- Tenir 75 anys o més.  
- Residir en el domicili familiar del sol·licitant, integrat en la unitat familiar o bé residir en un domicili pròxim a aquest, segons assenyala l'article 4.   
- Estar inclòs en els límits econòmics assenyalats en l'article 3.  
Article 3. Límits econòmics  
A l'efecte de càlcul de límits econòmics es tindran en compte dos supòsits:  
3.1 Ancià o anciana integrat en la unitat familiar del sol·licitant.  
La renda per càpita de la unitat familiar a la qual pertany el sol·licitant no podrà superar la quantia anual de 700.000 pessetes inclosos els ingressos de l'ancià o anciana.  
En el càlcul de la renda familiar anual s'inclouran els ingressos percebuts per l'ancià o anciana, així com els obtinguts pel beneficiari de l'ajuda o qualsevol membre que integre la unitat familiar.  
3.2 Quan l'ancià o anciana no residisca en el domicili del sol·licitant, podent tenir o no lligams de parentesc amb ell.  
- Els ingressos ordinaris percebuts per l'ancià o anciana no podran ser superiors a la pensió mínima de jubilació. A l'import anual derivat de la percepció anteriorment esmentada es podrà afegir fins a un màxim de 500.000 pessetes anuals per altres conceptes.  
- En aquest supòsit l'ancià o anciana podrà conviure amb altres persones que hauran arribat a l'edat de jubilació i que no perceben ingressos superiors a les 500.000 pessetes anuals.  
- La renda per càpita anual de la unitat familiar del sol·licitant no podrà superar les 550.000 pessetes. En el càlcul d'aquesta renda no s'inclouran els ingressos de l'ancià o anciana.  
3.3 En ambdós casos:  
- S'entendran per unitat familiar tots aquells supòsits de convivència del beneficiari de l'ajuda amb altres persones, unides amb aquell per matrimoni o relació anàloga a la conjugal, i per lligams de parentesc de consanguinitat o afinitat fins al tercer grau.  
- S'entendrà per renda per càpita la quantitat que resulte de dividir els ingressos anuals bruts de la unitat familiar pel nombre de persones que la componen.  
- S'entendran per ingressos, els provinents de sous, rendes, propietats, interessos bancaris, incloses les pensions o ajudes de qualsevol dels membres.  
- La persona sol·licitant de l'ajuda, per a poder ser beneficiària d'aquesta, sols podrà percebre els següents ingressos:  
a) La pensió mínima de viduïtat establerta per la normativa vigent.  
b)Altres ingressos, derivats de propietats, interessos bancaris o similars, sense superar aquests la quantitat de 500.000 pessetes a l'any.  
c) En cap cas no podrà rebre rendiment del treball personal.  
Article 4. Proximitat de domicili.  
S'entendrà que existeix proximitat entre el domicili de l'ancià o anciana i el del beneficiari o de la beneficiària de les ajudes previstes en aquesta ordre, en els següents casos:  
A. Quan aquells residisquen en el mateix terme municipal:  
- Amb població de dret inferior a 2.500 habitants; o  
- Amb població de dret superior a 2.500 habitants quan ambdós residisquen en el mateix carrer, o en un carrer diferent però que els seus habitatges es troben a una distància màxima de 700 metres.  
B. Quan aquells residisquen en distints termes municipals, sempre que els seus habitatges estiguen situats a una distància màxima de 700 metres.  
Article 5. Quantia de l'ajuda econòmica  
L'import de les ajudes econòmiques serà de 10.000, 15.000, 20.000 i 25.000 pessetes al mes segons quin siga el nivell de renda familiar, d'acord amb el quadre següent:  
Renta per càpita  
Importe Ancià integrat Ancià no integrat  
de l'ajuda en la unitat familiar en la unitat familiar  
25.000 PTA Hasta 400.000 PTA Hasta 400.000 PTA  
20.000 PTA De 401.000 a 500.000 PTA De 401.000 a 450.000 PTA  
15.000 PTA De 501.000 a 600.000 PTA De 451.000 a 500.000 PTA  
10.000 PTA De 601.000 a 700.000 PTA De 501.000 a 550.000 PTA  
Article 6. Procediment  
El procediment serà iniciat per l'interessat i s'haurà d'ajustar al que s'estableix en aquesta ordre i, amb caràcter general, en la Llei 30/1992, de Règim Jurídic de les Administracions Públiques i del Procediment Administratiu Comú.  
S'haurà de presentar una sol·licitud, d'acord amb el model oficial, amb la documentació requerida, en la direcció territorial de Treball i Afers Socials de la província on residisca el sol·licitant, sense perjudici del que disposa l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
El termini de presentació de sol·licituds s'iniciarà l'endemà de la publicació d'aquesta ordre en el Diari Oficial de la Generalitat Valenciana i finalitzarà el dia 31 d'octubre de 1996.  
Article 7. Documentació  
La documentació ha d'estar referida a tots els requisits assenyalats en l'article 2 i els supòsits regulats en els articles 3 i 4.  
7.1 Sol·licitant:  
- Fotocòpia compulsada del DNI.  
- Certificat d'empadronament, amb especificació de l'antiguitat.  
- Certificat de convivència amb especificació de tots els membres que componen aquesta.  
- Justificació dels ingressos econòmics del sol·licitant i dels membres de la unitat familiar.  
7.2 Ancià o anciana:  
- Fotocòpia compulsada del DNI.  
- Certificat d'empadronament, amb especificació de l'antiguitat.  
- Justificació dels seus ingressos.  
- En el cas que l'ancià o anciana no residisca en el domicili familiar del sol·licitant:  
a) Document subscrit per l'ancià o anciana o per la persona tutora o curadora d'aquest en cas d'incapacitat declarada per sentència, on s'especifique que desitja ser atés per la persona sol·licitant.  
b) Certificat de l'ajuntament de la distància entre els domicilis de la persona sol·licitant i de la persona que serà atesa en el cas comprés en el segon punt de l'apartat A, al final, i en l'apartat B.  
- A més de l'assenyalat en el punt anterior, quan l'ancià o anciana convisca amb altres persones:  
a) Fotocòpia del DNI de totes elles.  
b) Justificació d'ingressos de cadascuna d'aquestes persones.  
La justificació dels ingressos es realitzarà de la forma següent:  
La renda anual es justificarà amb la totalitat dels fulls, incloent-hi el full d'ingrés o devolució degudament segellat, de la declaració o declaracions de l'impost sobre la renda de les persones físiques corresponent a l'exercici de 1994.  
En el supòsit que haja estat presentada una declaració complementària, caldrà aportar-la en les mateixes condicions establertes en el paràgraf anterior.  
Si s'està exempt de l'obligació de presentar la declaració de l'impost sobre la renda de les persones físiques, justificarà els seus ingressos mitjançant els certificats de les empreses o organismes oficials (INEM, Seguretat Social, Conselleria de Treball i Afers Socials, etc.) dels quals els perceba.  
Sols en casos excepcionals, en què no puguen ser acreditats els ingressos per certificats, s'acceptaran les declaracions jurades d'ingressos. A aquesta s'adjuntarà el certificat de la delegació o administració d'Hisenda de no haver presentat la declaració de l'impost sobre la renda de les persones físiques.  
Article 8. Tramitació  
Rebudes les sol·licituds, seran verificades i podran realitzar-se d'ofici les actuacions que es consideren necessàries per a la determinació, el coneixement i la comprovació de les dades en virtut de les quals s'ha de pronunciar la resolució.  
Quan la sol·licitud no reunisca els requisits exigits o no s'adjunte la documentació que, d'acord amb aquesta ordre resulte exigible, es requerirà l'interessat perquè, en el termini de 10 dies, repare la falta o adjunte els documents preceptius, amb la indicació que si no ho fa així, es considerarà desistida la seua petició i s'arxivarà l'expedient sense més tràmit, amb els efectes previstos en l'article 76.3 de la Llei 30/1992, de 26 de novembre.  
En qualsevol fase de la tramitació de l'expedient, a la vista de la documentació que es troba en cadascun d'aquests i de les obligacions que s'adquireixen per la concessió de l'ajuda, es podran demanar informes dels organismes i entitats que s'estime oportú i efectuar les comprovacions necessàries sobre l'exactitud de tot això.  
Article 9. Resolució i pagament.  
1. Es delega en la Direcció General de Serveis Socials la resolució de les sol·licituds que es formulen i és autoritzada per dictar les instruccions necessàries per al desplegament i l'execució d'aquesta ordre.  
2. El termini de resolució de les ajudes serà de sis mesos com a màxim, comptador des de la data d'entrada de les sol·licituds d'ajudes en la Conselleria de Treball i Afers Socials. En aquells supòsits en què no es produïsca una resolució expressa en el termini assenyalat, s'entendrà que les sol·licituds han estat desestimades, a l'efecte previst per l'article 43 de la Llei 301/1992, de 26 de novembre, de Règim Jurídic de les Administracions Públiques i del Procediment Administratiu Comú. Per a donar eficàcia a l'acte presumpte caldrà procedir conformement al que disposa l'article 44 de l'esmentada llei.  
3. En la mesura que el crèdit consignat té caràcter màxim i que no es podran concedir subvencions una vegada esgotat, circumstància que caldrà publicar en el Diari Oficial de la Generalitat Valenciana, les sol·licituds no resoltes per aquest motiu s'incorporaran a la convocatòria de l'any següent i podran ser ateses exclusivament quan en l'esmentat exercici es continuen complint les condicions previstes en l'ordre per a l'accés a les ajudes.  
Les sol·licituds que no obtinguen una resolució expressa abans de sis mesos, des de l'endemà de la publicació de l'ordre de convocatòria corresponent a l'exercici següent d'aquell per al qual es va presentar la sol·licitud, s'hauran de considerar desestimades.  
4. En el cas de concessió de l'ajuda, la meritació d'aquesta tindrà caràcter mensual mentre es mantinguen els requisits exigits i es procedirà al pagament a través d'un compte bancari assenyalat pel sol·licitant amb efecte del dia primer del mes següent a la sol·licitud.  
5. Abans del pagament, els beneficiaris hauran d'acreditar que estan al corrent en les seues obligacions tributàries i amb la Seguretat Social en la forma prevista per a l'Ordre de 7 de gener de 1991, de la Conselleria d'Economia i Hisenda, sobre justificació del compliment d'obligacions tributàries amb la Seguretat Social per als beneficiaris de subvencions concedides a càrrec dels pressupostos de la Generalitat Valenciana (DOGV núm. 1.477, de 05.02.91).  
Article 10. Causes de denegació  
Seran causes de denegació de les ajudes:  
- No complir algun dels requisits fixats per a poder accedir a les ajudes.  
- La reiteració de sol·licituds en una mateixa convocatòria d'ajudes, si no s'ha produït una variació en les circumstàncies.  
- Ser beneficiari ja d'una ajuda econòmica per a l'atenció d'un ancià o anciana a l'empara d'aquesta o d'altra convocatòria.  
- Ser perceptor d'aquestes ajudes algun membre de la mateixa unitat familiar.  
- Trobar-se en la situació d'ancià anciana atés per una altra persona perceptora d'aquestes ajudes.  
- Presentar una sol·licitud per a atendre un anciana que ja rep les atencions d'una altra persona perceptora de les ajudes regulades en aquesta ordre.  
Article 11. Extinció  
La percepció de l'ajuda econòmica quedarà condicionada al manteniment de les causes que produiren el seu reconeixement i per això deixaran de percebre's en els següents casos:  
- Mort de l'ancià o anciana o del titular de l'ajuda.  
- Superació dels límits econòmics exigits.  
- Variació de les circumstàncies relacionades amb l'atenció a l'ancià o l'anciana i en especial la disconformitat manifesta d'aquesta amb respecte a l'atenció rebuda.  
- Incompliment de les obligacions per part dels beneficiaris.  
Article 12. Obligacions dels beneficiaris.  
12.1 Els perceptors d'aquestes ajudes quedaran obligats a comunicar, en el termini màxim de 30 dies des de la data en què es produïsca qualsevol variació en la seua situació de convivència, estat civil, residència, recursos econòmics propis o aliens computables per raó de convivència i totes aquelles que puguen tenir incidència en la conservació d'aquella.  
Quan de l'incompliment d'aquesta obligació es derive una percepció indeguda de prestacions, l'interessat haurà de reintegrar les quantitats indegudament percebudes, des del primer dia del mes següent a aquell en què haguera variat la situació, qualsevol que siga el moment en què es detecte la variació.  
12.2 Així mateix, i a l'efecte de la revisió anual, el beneficiaris hauran de justificar que les condicions que donaren base a l'ajuda no han variat i hauran de presentar una declaració dels ingressos o rendes computables, de la respectiva unitat econòmica de convivència així com la referida a l'ancià o anciana i a les persones que convisquen amb aquest, en el cas que no estiga integrat en la unitat familiar del beneficiari, referits a l'any immediatament anterior.  
Alhora, hauran de declarar les possibles variacions en els ingressos o rendes justificats referits a l'any en curs, a l'efecte de modificar, si s'escau, la quantia que cal abonar, segons l'import vigent de l'ajuda.  
La declaració a què es refereix el primer paràgraf d'aquest número haurà de presentar-se en el primer trimestre de cada any. Si s'incompleix l'esmentada obligació i amb el requeriment previ de l'organisme gestor al beneficiari, amb l'advertiment exprés de les conseqüències de l'incompliment, es procedirà, com a mesura cautelar, a suspendre el pagament de l'ajuda.  
Article 13. Deixadament sense efectes o minoració de les ajudes concedides  
Es podrà dictar un acte administratiu o de deixament sense efectes o de minoració de les ajudes concedides i, si s'escau, el reintegrament de les quantitats rebudes en els supòsits de l'article 47.9 del Decret Legislatiu de 26 de juny de 1991, del Consell de la Generalitat Valenciana, pel qual s'aprova el text refós de la Llei d'Hisenda Pública de la Generalitat Valenciana.  
El procediment s'iniciarà d'ofici com a conseqüència de la mateixa iniciativa de l'òrgan competent, d'un ordre superior, de la petició raonada d'altres òrgans que tinguen atribuïdes o no facultats d'inspecció en la matèria, o de la formulació d'una denúncia.  
En la tramitació del procediment es garantirà, en tot cas, el dret de l'interessat a l'audiència.  
El termini màxim per a resoldre serà de sis mesos des del moment en què va ser incoat l'expedient de deixament sense efectes o de minoració de l'ajuda sol·licitada.  
Les quantitats que caldrà reintegrar tindran la consideració d'ingrés de dret públic a l'efecte del procediment aplicable per al seu cobrament.  
Al procediment establit en aquest article li serà igualment d'aplicació la delegació prevista en l'article nou.  
Article 14. Recursos  
Contra les resolucions expresses o presumptes, dictades pel director general de Serveis Socials, per delegació del Conseller de Treball i Afers Socials, s'hi podrà interposar un recurs contenciós administratiu en la forma, termini i condicions que determina la llei reguladora de l'esmentada jurisdicció, després de la comunicació a la Conselleria de la intenció d'interposar l'esmentat recurs.  
En tot cas, per a la interposició del recurs contenciós administratiu, contra les resolucions presumptes, caldrà que, amb caràcter previ, l'interessat acredite l'eficàcia de l'acte presumpte, conformement al que disposa l'article 44 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú.  
Article 15. Dotació pressupostària  
Les ajudes convocades per aquesta ordre seran ateses dins de la secció 13, a càrrec del programa pressupostari 313.10, Serveis Socials, línia de subvenció 419/000/96 (projecte comptable 01659), «Ajudes a mestresses de cas amb ancians al seu càrrec», per un import de 1.000 milions de pessetes.  
DISPOSICIONS ADDICIONALS  
Primera  
Els aspectes regulats en aquesta ordre s'aplicaran sense perjudici de totes normes que regeixen el règim jurídic de l'administració de la Generalitat, especialment en matèria pressupostària.  
Segona  
El contingut d'aquesta ordre servirà com a base de les futures convocatòries de les ajudes per a l'atenció d'ancians i ancianes des de l'àmbit familiar que, si escau, es realitzen en futurs exercicis.  
Tercera  
Sense perjudici de la delegació prevista en l'article 9.1 d'aquesta ordre, es delega en la Direcció General de Serveis Socials la firma de tots els documents que siguen requerits per a la gestió dels pagaments previstos per a aquesta ordre i, en particular, la revisió de justificants, el reconeixement de l'obligació de pagament i la firma de tots els documents comptables que calga.  
DISPOSICIó FINAL  
Aquesta ordre entrarà en vigor l'endemà de la seua publicació en el Diari Oficial de la Generalitat Valenciana.  
València, 5 de febrer de 1996  
El conseller de Treball i Afers Socials,  
JOSÉ SANMARTíN ESPLUGUES


Còpia Permalink ELI